Contree is oor die afgelope 15 jaar onder die bekwame bestuur van die RGN reeds stewig gevestig as 'n akademiese tydskrif, toegespits op Suid-Afrikaanse stad- en streekgeskiedenis. Die Departement van Geskiedenis van die Randse Afrikaanse Universiteit het Contree nou oorgeneem en hierdie uitgawe is die eerste onder die leiding van die nuwe redaksie. Die doelstellinge van Contree bly onveranderd nl. om artikels van hoogstaande wetenskaplike gehalte te publiseer en sodoende ook navorsing op die gebied van stad- en streekgeskiedeniste stimuleer. Soos vroeër word stad- en streekgeskiedenis breed geïnterpreteer, en alle artikels wat oor aspekte van dié terrein handel, word vir publikasie oorweeg. Contree strewe ook daarna om wetenskaplike geskiedskrywing meer toeganklik te maak vir die gemeenskappe waaroor geskrywe word. Die tydskrif spits horn dus ook toe op 'n leserskring buite die formele akademiese wêreld.
Met die verandering van redaksie kom daar ook sekere veranderinge in die tydskrif. Die vernaamste daarvan is in die uiterlike voorkoms, veral die voorblad wat nou 'n spesifieke vaste formaat aanneem. Hierdie veranderinge is genoodsaak om koste te bespaar om Contree steeds teen 'n billike prys aan sy lesers beskikbaar te stel.